N á v r h

na riešenie  financovania činnosti príslušníkov  Armády Slovenskej republiky v mierových misiách v súvislosti s  nedostatkom prostriedkov na devízovom účte Ministerstva obrany Slovenskej republiky

Hlavným východiskom koncepcie účasti Armády SR na mierových operáciách je skutočnosť, že vláda SR vo svojom programovom vyhlásení považuje mierové operácie OSN, OBSE, EÚ a operácie pod vedením NATO za významný nástroj medzinárodného spoločenstva na riešenie konfliktov,  udržanie mieru a bezpečnosti vo svete a  účasť Armády SR na nich za aktívny nástroj jej zahraničnej a bezpečnostnej politiky. V Bezpečnostnej stratégii SR je stanovené, že Slovenská republika prikladá veľký význam formovaniu a ovplyvňovaniu stabilného bezpečnostného prostredia, v ktorom sa vytvoria priaznivé podmienky na realizáciu jej životných a dôležitých záujmov, a že na to využije všetky dostupné efektívne možnosti a prostriedky. 
Politický rámec rozhodnutia o účasti Armády SR na mierových operáciách   rešpektuje: 
-	existujúce legitímne medzinárodno-právne rozhodnutie o uskutočnení mierovej operácie (uznesenie vlády a národnej rady SR), 
-	politickú vôľu medzinárodného spoločenstva podporiť túto operáciu,
-	zahranično-politický záujem Slovenskej republiky angažovať sa pod vedením  medzinárodnej bezpečnostnej organizácie v danom regióne, resp. na riešení konkrétnej krízy. 
Už od svojho vzniku patrí medzi hlavné súčasti zahraničnej a bezpečnostnej politiky Slovenskej republiky podpora procesu budovania stability a bezpečnosti v Európe prostredníctvom aktívnej účasti Armády Slovenskej republiky  na mierových operáciách medzinárodného spoločenstva. 
V súčasnosti sa príslušníci Armády Slovenskej republiky zúčastňujú na týchto mierových operáciách:

	Misia	Organizácia	Krajina	
1.	KFOR	NATO	Kosovo/Juhoslávia	
2.	SFOR	NATO	Bosna a Hercegovina	
3.	UNDOF	UN	Sýria – Golanské Výšiny	
4.	UNTSO	UN	Izrael, Sýria	
5.	UNAMSIL	UN	Sierra Leone	
6.	UNGCI	UN	Irak	
7.	UNMIK/OSCE	UN/OSCE	Kosovo/Juhoslávia	
8.	OSCE 	OSCE	Moldavsko	
	Misia	Organizácia	Krajina	
9.	OSCE 	OSCE	Gruzínsko	
10.	EUMM	EU	územie bývalej Juhoslávie	
11.	UNMEE	UN	Etiópia/Eritrea	
12.	UNFICYP	UN	Cyprus	
13.	UNTAET	UN	Východný Timor	

Ministerstvo obrany Slovenskej republiky pri plánovaní finančných prostriedkov na zabezpečenie činnosti príslušníkov Armády Slovenskej republiky v mierových misiách  na rok 2001 vychádzalo zo skutočnosti, že OSN zaplatí sumu  12.229.363 USD za techniku UNPROFOR a UNTAES, ktorú OSN certifikovalo.  Spolu so zostatkom devízového účtu z roku 2000 v sume 9,3 mil. USD sa predpokladalo, že celkový objem devízových prostriedkov očakávaných v roku 2001 bude predstavovať čiastku 21.403.505 USD (1.120.175 tis. Sk).  V skutočnosti boli na devízový účet v roku 2001 prijaté platby od OSN len vo výške 813.282 USD (40.644 tis. Sk), čím skutočný objem devízových prostriedkov za rok 2001 predstavoval len čiastku 10.174 tis. USD. Uvedenou skutočnosťou vznikol v plánovaných výdavkoch deficit vo výške 11.100 tis. USD (555.000 tis. Sk). 
Keďže platby od OSN meškajú a nie je predpoklad, že do konca roka 2001 budú uhradené, je potrebné na činnosť príslušníkov Armády Slovenskej republiky v mierových misiách zabezpečiť čiastku 505.131 tis. Sk z iných zdrojov. 
V súvislosti s vyslaním príslušníkov Armády Slovenskej republiky do  nových mierových misií schválených   vládou Slovenskej republiky v roku 2001 (UNFICYP a UNTAET) muselo Ministerstvo obrany Slovenskej republiky v máji 2001 požiadať Ministerstvo financií Slovenskej republiky z dôvodu nedostatku prostriedkov na  devízovom účte  o povolenie dočasného použitia rozpočtových prostriedkov z rozpočtovej kapitoly  Ministerstva obrany Slovenskej republiky vo výške 250.000 tis. Sk. Ministerstvo financií Slovenskej republiky povolilo použitie rozpočtových prostriedkov za podmienky, že tieto prostriedky budú do konca rozpočtového roka vysporiadané, t.j. použité na zákonom určený účel a bude dodržané ustanovenie § 10 ods. 7 zákona               č. 303/1995 Z.z. o rozpočtových pravidlách v znení neskorších predpisov (v čase vydania povolenia  bola poskytnutá informácia zo strany OSN, že úhrada splátok sa predpokladá  v auguste 2001).
Na pokrytie nutných  výdavkov na zabezpečenie činnosti príslušníkov Armády Slovenskej republiky  v mierových misiách  do konca roka 2001  chýbajú naviac  prostriedky   na:
-	zabezpečenie výplaty zahraničných príplatkov na mesiace august až december 2001 v sume 160.000 tis. Sk,
-	zabezpečenie nákupu materiálu a techniky na základe zmlúv, zabezpečenie prepravy a pobytu  v misiách OSN v čiastke 95.131 tis. Sk.

Celkove sú  tak  do konca roka 2001 potrebné finančné prostriedky na zabezpečenie činnosti príslušníkov Armády Slovenskej republiky  v mierových misiách  v sume 505.131 tis. Sk.
Ministerstvo obrany Slovenskej republiky odporúča  riešiť financovanie činnosti príslušníkov Armády SR v mierových  misiách  do konca roka 2001 poskytnutím prostriedkov zo štátneho rozpočtu na preklenutie časového nesúladu medzi príjmami a výdavkami devízového účtu Ministerstva obrany Slovenskej republiky. Finančné prostriedky vráti Ministerstvo obrany Slovenskej republiky po prijatí platieb od OSN po ich poukázaní a to formou povinného odvodu pri zúčtovaní so štátnym rozpočtom za rok 2001. V prípade ak do stanoveného termínu zúčtovania so štátnym rozpočtom nebudú poukázané platby od OSN na devízový účet, zaviaže Ministerstvo financií Slovenskej republiky uvedenú čiastku z rozpočtu rozpočtovej kapitoly Ministerstva obrany Slovenskej republiky po ich poukázaní.

Stanovisko 
k návrhu na riešenie financovania činnosti príslušníkov Armády
Slovenskej republiky v mierových misiách v súvislosti s nedostatkom prostriedkov na devízovom účte 
Ministerstva obrany Slovenskej republiky

	Vzhľadom na vývoj plnenia príjmov a výdavkov štátneho rozpočtu Slovenskej republiky v roku 2001 Ministerstvo financií Slovenskej republiky nemá možnosť poskytnúť Ministerstvu obrany Slovenskej republiky prostriedky zo štátneho rozpočtu v objeme 505 131 tis. Sk na preklenutie časového nesúladu medzi príjmami a výdavkami devízového účtu Ministerstva obrany Slovenskej republiky.

	Ministerstvo financií Slovenskej republiky odporúča rezortu ministerstva obrany prehodnotiť úlohy, ktoré v roku 2001 zabezpečuje rezort obrany a z rozpočtu rozpočtovej kapitoly vyčleniť čiastku 505 131 tis. Sk na preklenutie časového nesúladu medzi príjmami a výdavkami devízového účtu s cieľom zabezpečiť financovanie účasti príslušníkov Armády Slovenskej republiky v mierových misiách do konca roka 2001 za podmienky, že uvedené finančné prostriedky budú vrátené do konca roka. V prípade, že nie je možné zabezpečiť vrátenie a použitie uvedených prostriedkov na rozpočtovaný účel v roku 2001, bude sa považovať takéto použitie prostriedkov za porušenie rozpočtovej disciplíny.

	Ak nebude možné prostriedky vrátiť do konca roka, žiadame aby, Ministerstvo obrany Slovenskej republiky požiadalo o vykonanie rozpočtového opatrenia na zmenu účelu rozpočtových prostriedkov s tým, že po úhrade zahraničnou stranou (OSN) v roku 2002, budú prostriedky použité na základe rozhodnutia vlády na úhradu dlhov, ktoré vznikli v roku 2001 z dôvodu použitia rozpočtovaných prostriedkov kapitoly Ministerstva obrany Slovenskej republiky na financovanie činnosti príslušníkov Armády Slovenskej republiky v mierových misiách.

	Záverom poznamenávame, že novelou Devízového zákona č. 45/1998 Z. z. bolo ustanovenie § 9 zrušené, v dôsledku čoho devízové povolenie č. 52/8/1993, vrátane dodatkov je neúčinne, a teda nadobudnuté peňažné prostriedky v cudzej mene možno použiť aj na iné účely, než sú uvedené v Rozhodnutí č. 52/105/1993 a v nasledujúcich rozhodnutiach, teda súčasne platný Devízový zákona neobmedzuje použitie nadobudnutých peňažných prostriedkov v cudzej mene.